b'\n_START_ARTICLE_\nZelena golobica\n_START_SECTION_\nOpis\n_START_PARAGRAPH_\nZelena golobica je srednje velika goba, razli\xc4\x8dnih zelenih odtenkov, ki ima na jeziku precej peko\xc4\x8d okus. Klobuk ima pri odraslih gobah premer od 4-8 cm in je sprva vzbo\xc4\x8den, star pa je zravnan z nekoliko udrtim osredjem. Ko\xc5\xbeica je gladka in svetle\xc4\x8da in se na robu zlahka lupi. Na spodnji strani klobuka so gosti listi\xc4\x8di bele ali nekoliko rumenkaste barve v katerih je trosni prah bele ali smetanaste barve. Listi\xc4\x8di se malce nadaljujejo po betu navzdol, na po\xc5\xa1kodovanih mestih pa porjavijo._NEWLINE_Bet gobe je trd, valjast in poln ter bele barve, enake barve je tudi meso, ki nima zna\xc4\x8dilnega vonja, na jeziku pa pusti peko\xc4\x8d ob\xc4\x8dutek.\n_START_SECTION_\nRaz\xc5\xa1irjenost in uporabnost\n_START_PARAGRAPH_\nZelena golobica ima rada kisla tla, zaradi \xc4\x8desar raste skoraj izklju\xc4\x8dno v smrekovih gozdovih od poletja do pozne jeseni. Je dokaj pogosta goba v Sloveniji, kjer jo najdemo tudi v vi\xc5\xa1je le\xc5\xbee\xc4\x8dih gozdovih._NEWLINE_Ta golobica je u\xc5\xbeitna, v ve\xc4\x8djih koli\xc4\x8dinah pa lahko povzro\xc4\x8di la\xc5\xbeje zastrupitve prebavil (gastrointestinalni sindrom).'